PERSPEKTIVA MOČI

Študentke in študenti na praksi izhajajo iz uporabe koncepta perspektive moči (po Saleebey 1997) v delovnem odnosu z uporabnikom. Koncept perspektive moči je sicer eden izmed elementov delovnega odnosa in ga študenti uporabljajo skozi celotno sodelovanje z ljudmi v praksi, a vaja študentko/študenta še dodatno usmeri v pomen spremembe perspektive, ki nas vodi v odnosu z uporabniki. Znanje o konceptu perspektive moči so študenti pridobili na vajah v okviru predmeta Vzpostavljanje delovnega odnosa in osebnega stika, kjer so izkusili pomen spremembe lastnega fokusa: ko pogled, usmerjen v problem, v katerega se v vsakodnevni praksi še vedno hitro ujamemo, preusmerimo v pogled, usmerjen v vire, možnosti.

Naloga študentov je, da na uporabnika (skupino uporabnikov) in izkušnjo sodelovanja z uporabnikom (skupino uporabnikov) na praksi pogledajo z jasnim fokusom perspektive moči in poskusijo najti čim več njegovih (njihovih) virov moči: v čem so dobri, kaj so njihovi viri (notranji viri, viri v okolju ipd.), kakšne komplimente bi jim lahko poklonili. Te vire, pohvale zapišejo in potem reflektirajo izkušnjo: k čemu je prispeval fokus perspektive moči, kako se je spremenil pogled na odnos med študentom in uporabnikom ali je vplival na nadaljevanje njihovega dela, kako ipd.

Vire, pohvale študentje ubesedijo v pogovoru z uporabnikom (skupino uporabnikov) v smislu odpiranja dialoga o njunem (njihovem) sodelovanju, o močeh, talentih, možnostih, ki jih vidijo pri ljudeh. To je hkrati priložnost za nadaljevanje pogovora, za skupno raziskovanje virov z uporabnikom.

Študentje reflektirajo in zapišejo to izkušnjo (kako so ubesedili vire, kako so jih sogovorniki sprejeli, kako se je nadaljeval pogovor, kako je ta izkušnja vplivala na nadaljnje sodelovanje z uporabnikom ipd.).

Pripravila: as. dr. Nina Mešl, as. dr. Špela Urh